Komisjoni otsus,

30. jaanuar 2004,

mõnede toimeainete nõukogu direktiivi 91/414/EMÜ I lisasse mittekandmise ning neid toimeaineid sisaldavate taimekaitsevahendite lubade tühistamise kohta

(teatavaks tehtud numbri K(2004) 152 all)

(EMPs kohaldatav tekst)

(2004/129/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/119/EÜ, [2] eriti selle artikli 8 lõike 2 neljandat lõiku,

ning arvestades järgmist:

(1) Direktiivi 91/414/EMÜ artikli 8 lõige 2 sätestab, et liikmesriikidel on lubatud 12 aasta jooksul pärast kõnealuse direktiivi avaldamist lubada selliste taimekaitsevahendite turuleviimist, mis sisaldavad kõnealuse direktiivi I lisas loetlemata toimeaineid ja mis on turule jõudnud hiljemalt kaks aastat pärast direktiivi avaldamist, samas kui neid toimeaineid uuritakse sellekohase tööprogrammi raames.

(2) Komisjoni määruses (EÜ) nr 1112/2002 [3] on sätestatud direktiivi 91/414/EMÜ artikli 8 lõikes 2 osutatud tööprogrammi neljanda etapi üksikasjalikud rakenduseeskirjad. Neljanda etapi toimeained, mille puhul ei ole võetud kohustust valmistada täiendavalt ette vajalikke toimikuid, tuleks jätta direktiivi 91/414/EMÜ I lisasse kandmata ning liikmesriigid peaksid tühistama kõikide selliseid toimeaineid sisaldavate taimekaitsevahendite load. Sellised toimeained on loetletud käesoleva otsuse I lisas.

(3) Komisjoni määrustes (EÜ) nr 451/2000 [4] ja (EÜ) nr 1490/2002 [5] on sätestatud direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad. Toimeaineid, mille kohta pole esitatud täielikku toimikut või mille kohta on ametlikult teatatud, et ettenähtud tähtaja jooksul toimikut ei esitata, ei tohiks kanda direktiivi 91/414/EMÜ I lisasse ja liikmesriigid peaksid tühistama kõikide selliseid toimeaineid sisaldavate taimekaitsevahendite load. Sellised toimeained on loetletud käesoleva otsuse I lisas.

(4) Mõnede kõnealuste toimeainete kohta on esitatud teavet, mida on hinnanud komisjon koos liikmesriikide ekspertidega ja mille kohaselt kõnealuste toimeainete edasine kasutamine on vajalik. Sellistel juhtudel tuleks sätestada ajutised meetmed, võimaldamaks alternatiivide leidmist.

(5) Nende toimeainete kohta, mida sisaldavate taimekaitsevahendite turult äravõtmise etteteatamisperiood on lühike, on mõistlik sätestada üleminekuperiood, võimaldamaks ainete hävitamist, ladustamist, turuleviimist ja olemasolevate varude ärakasutamist. Üleminekuperiood peaks olema kuni 12 kuu pikkune, võimaldades olemasolevaid varusid kasutada vaid ühe hooaja jooksul. Juhtudel, kui etteteatamisperiood on pikem, võib sellist üleminekuperioodi lühendada nii, et see lõpeb koos taimekasvuperioodi lõppemisega.

(6) Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesoleva otsuse I lisas loetletud toimeaineid ei kanta direktiivi 91/414/EMÜ I lisasse.

Artikkel 2

1. Liikmesriigid tagavad, et käesoleva otsuse I lisas loetletud toimeaineid sisaldavate taimekaitsevahendite load tühistatakse hiljemalt 31. märtsiks 2004.

2. Erandina lõikest 1 võivad II lisa B tulbas loetletud liikmesriigid jätta jõusse kõnealuse lisa A tulbas loetletud toimeaineid sisaldavate taimekaitsevahendite load selle lisa C tulbas loetletud kasutusotstarvete jaoks maksimaalselt kuni 30. juunini 2007, võimaldamaks kõnealustele toimeainetele tõhusate asendajate leidmist.

Liikmesriigid, kes kasutavad käesoleva lõike esimeses lõigus sätestatud erandit, peavad tagama järgmiste tingimuste täitmise:

a) kasutamist lubatakse jätkata ainult juhul, kui see ei mõju kahjulikult inimeste ja loomade tervisele ega mõju ebasoodsalt keskkonnale;

b) pärast 31. märtsi 2004 turule jäänud taimekaitsevahendid varustatakse uute etikettidega vastavalt piiratud kasutustingimustele;

c) võetakse kõik asjakohased meetmed võimalike riskide vähendamiseks;

d) asjaomastele kasutusviisidele otsitakse tõsiselt alternatiive.

3. Asjaomane liikmesriik teatab komisjonile hiljemalt 31. detsembriks 2004 lõike 2 kohaldamisel võetud meetmetest ning eelkõige punktide a–d alusel võetud meetmetest.

Artikkel 3

Ükskõik milline liikmesriikide poolt kooskõlas direktiivi 91/414/EMÜ artikli 4 lõikega 6 lubatud üleminekuperiood peab olema nii lühike kui võimalik.

Kui load tühistatakse kooskõlas artikli 2 lõikega 1 hiljemalt 31. märtsiks 2004, siis lõpeb üleminekuperiood hiljemalt 31. detsembril 2004.

Kui load tühistatakse kooskõlas artikli 2 lõikega 2 hiljemalt 30. juuniks 2007, siis lõpeb üleminekuperiood hiljemalt 31. detsembril 2007.

Artikkel 4

Käesolev otsus on adresseeritud liikmesriikidele.

Brüssel, 30. jaanuar 2004

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] ELT L 325, 12.12.2003, lk 41.

[3] EÜT L 168, 27.6.2002, lk 14.

[4] EÜT L 55, 29.2.2000, lk 25.

[5] EÜT L 224, 21.8.2002, lk 23.

--------------------------------------------------

I LISA

Artiklis 1 osutatud toimeainete nimekiri

A OSA

Komisjoni määrusega (EÜ) nr 703/2001 hõlmatud aine (tööprogrammi teine etapp)

Metidatioon

B OSA

Komisjoni määrusega (EÜ) nr 1490/2002 hõlmatud ained (tööprogrammi kolmas etapp)

Tsinosulfuroon

Clofencet

Kloorflurenool

Flampromp-M

Flurenool

Heksaflumuroon

Imasetapüür

Nuarimool

Primisulfuroon

Pretilakloor

Kvinkloraak

Streptomütsiin

Tridemorf

Triadimefoon

C OSA

Komisjoni määrusega (EÜ) nr 1112/2002 hõlmatud ained (tööprogrammi neljas etapp)

A. Keemilised toimeained

(4E-7Z)-4,7-tridekadieen-1-üülatsetaat

(4Z-9Z)-7,9-dodekadieen-1-ool

(E)-10-dodetsenüülatsetaat

(Z)-3-metüül-6-isopropenüül-3,4-dekadieen-1-üülatsetaat

(Z)-3-metüül-6-isopropenüül--9-detseen-1-üülatsetaat

(Z)-5-dodetseen-1-üülatsetaat

(Z)-7-tetradekanool

(Z)-9-trikoseen

(Z,Z)-oktadienüülatsetaat

2-propanool

3,7-dimetüül-2,6-oktadienaal

4-kloro-3-metüülfenool

7,8-epoksü-2-metüül-oktadekaan

7-metüül-3-metüleen-7-okteen-1-üülpropionaat

Akridiinalused

Alküüldimetübensüül-ammooniumkloriid

Alküüldimetületüülbensüül-ammooniumkloriid

Ammooniumhüdroksiid

Ammooniumsulfaat

Baariumnitraat

Bifenüül

Boorhape

Brometaliin

Kaltsiferool

Kaltsiumtsüaniid

Kaltsiumoksiid

Kaltsiumfosfaat

Polü(iminoimidobiguanidiin)kloorhüdraat

Klorofülliin

Kolekaltsiferool

Koliinkloriid

Maisiviin (Corn steep liquor)

Kumakloor

Kumafurüül

Kumatetralüül

Krimidiin

Difetialoon

Dioktüüldimetüül-ammooniumkloriid

Difatsinoon

Etaanetiool

Etüülheksanoaat

Flokumafeen

Fluoroatseetamiid

Vesiniktsüaniidhape

Isoval

Piimhape

Laurüüldimetüülbensüül-ammooniumbromiid

Laurüüldimetüülbensüül-ammooniumkloriid

Lubifosfaat

Metüül-trans-6-nonanoaat

Naftaleen

Lämmastik

Oktüüldetsüüldimetüül-ammooniumkloriid

Sibulaekstrakt

Papaiin

p-krestüülatsetaat

p-diklorobenseen

Ferodiim

Fosforhape

Taimeõlid/kookosõli

Taimeõlid/maisiõli

Taimeõlid/maapähkliõli

Kaaliumsorbaat

Pronumoon

Propioonhape

Püranokumariin

Kvaternaarsed ammooniumühendid

Skillirosiid

Sebatshape

Serrikorniin

Naatriumkarbonaat

Naatriumkloriid

Naatriumtsüaniid

Naatriumdimetüülarsinaat

Naatriumhüdroksiid

Naatrium o-bensüül-p-kloorfenoksiid

Naatriumpropionaat

Naatrium p-t-amüülfenoksiid

Naatriumtetraboraat

Sojaekstrakt

Sojaõli, epoksüülitud

Strühniin

Tõrvaõli

Talliumsulfaat

Tiouurea

Trans-6-noneen-1-ool

Trimedluur

B. Mikroorganismid

Aschersonia aleyrodis

Agrotis segetum granulosis'e viirus

Mamestra brassica nukleaarse polühedroosi viirus

Tomati mosaiikviirus

--------------------------------------------------

II LISA

Artikli 2 lõikes 2 osutatud lubade nimekiri

A | B | C |

Toimeaine | Liikmesriik | Kasutamine |

Alküüldimetüülbensüülammooniumkloriid | Belgia | Seenekasvatusruumide ja vahendite desinfitseerimine |

Tsinosulfuroon | Hispaania | Riis |

Itaalia | Riis |

Flampromp-M | Austria | Suvinisu, suvioder, talinisu, talioder |

Taani | Suvioder |

Heksaflumuroon | Portugal | Tsitruselised |

Hispaania | Piiniapähkel |

Metidatioon | Prantsusmaa | Õun, pirn, ploom, tsitruselised |

Saksamaa | Õlirapsi seeme |

Itaalia | Oliivid |

Portugal | Õun, pirn, virsik, oliivid, viinapuud, tsitruselised, mango ja võrkannoonad |

Hispaania | Tsitruselised, oliivid |

Kreeka | Oliivid, õunad, pirnid |

Pretilakloor | Prantsusmaa | Riis |

Itaalia | Riis |

Kvinkloraak | Hispaania | Riis |

Kreeka | Riis |

Portugal | Riis |

Itaalia | Riis |

Triadimefoon | Rootsi | Avamaa maasikad |

Kasvuhoonetomatid ja kurgid |

--------------------------------------------------